आईसीसी को विश्व कप के लिए कर में 45 करोड़ की छूट  
यह फैसला प्रधानमंत्री मनमोहन सिंह की अध्यक्षता में हुई केंद्रीय मंत्रिमंडल की बैठक में किया गया।
अंतरराष्ट्रीय क्रिकेट परिषद को राहत देते हुए केंद्रीय मंत्रिमंडल ने इन दिनों चल रहे विश्व कप से होने वाली आमदनी में कर में करीब 45 करोड़ रुपये की छूट देने की गुरुवार को मंजूरी दे दी। यह फैसला प्रधानमंत्री मनमोहन सिंह की अध्यक्षता में हुई केंद्रीय मंत्रिमंडल की बैठक में किया गया। बैठक में कृषि मंत्री शरद पवार भी मौजूद थे जो आईसीसी के अध्यक्ष हैं।  सूचना और प्रसारण मंत्री अम्बिका सोनी ने यहां संवाददाताओं से कहा कि इस विश्व कप-2011 में कर में छूट आईसीसी की सहायक इकाइयों को उनकी उसी आमदनी के लिये मिलेगी, जिनमें अनुबंधों के तहत कर देयता बनती है। उन्होंने कहा कि इसमें छूट की लगभग 45 करोड़ रुपये की राशि बनती है। वित्त मंत्रालय के अधिकारियों के अनुसार आईसीसी को इस विश्व कप से कुल 1,476 करोड़ रुपये की प्राप्ति होगी, जबकि इसके आयोजन का खर्च 571 करोड़ रुपये है।